РЕШЕНИЕ НА КОМИСИЯТА
от 22 юли 2009 година
относно финансовото участие на Общността за спешни мерки за борба с везикулозната болест по свинете в Италия през 2008 година
(нотифицирано под номер C(2009) 5608)
(само текстът на италиански език е автентичен)
(2009/557/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 от него,
като има предвид, че:
(1)
Везикулозната болест по свинете e инфекциозно вирусно заболяване по свинете, което е клинично неотличимо от болестта шап и по тази причина създава смущения в търговията в рамките на Общността и износа за трети страни.
(2)
В случай на поява на огнище на везикулозната болест по свинете съществува риск болестотворният агент да се разпространи както в други свиневъдни стопанства в същата държава-членка, така и в други държави-членки и трети страни посредством търговията с живи свине или продукти от тях.
(3)
С Решение 2005/779/ЕО на Комисията от 8 ноември 2005 г. относно ветеринарномедицинските мерки за защита срещу везикулозна болест по свинете в Италия (2), се определят ветеринарномедицинските мерки по отношение на везикулозната болест по свинете за регионите на Италия, признати за незасегнати от везикулозна болест по свинете, и за регионите, които не са признати за незасегнати от посочената болест. Италианските органи изпълниха изискванията за предоставяне на информация, предвидени в член 11 от посоченото решение.
(4)
С Решение 90/424/ЕИО се определят процедурите за финансовото участие на Общността при изпълнението на конкретни ветеринарни мерки, включително спешни мерки. Съгласно член 3, параграф 2 от горното решение държавите-членки се ползват от финансово подпомагане, при условие че се прилагат мерки за ликвидиране на везикулозната болест по свинете.
(5)
В член 3, параграф 5, първо тире от Решение 90/424/ЕИО се установяват правила относно процента от направените от държавата-членка разходи, който може да бъде покриван от финансовото участие на Общността.
(6)
Изплащането на финансово участие на Общността за спешни мерки за ликвидиране на везикулозната болест по свинете се подчинява на условията, определени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(7)
Италия изпълни изцяло всички свои технически и административни задължения, определени в член 3, параграф 3 от Решение 90/424/ЕИО и в член 6 от Регламент (ЕО) № 349/2005.
(8)
На 10 декември 2008 г. Италия представи приблизителен разчет на разходите, направени във връзка с предприемането на мерки за ликвидиране на везикулозната болест по свинете.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Общността за Италия
На Италия може да се предостави финансово участие от Общността за направените от тази държава-членка разходи при предприемането на мерки съгласно член 3, параграф 2 от Решение 90/424/ЕИО за борба с везикулозната болест по свинете през 2008 г.
Член 2
Адресат
Адресат на настоящото решение е Италианската република.
Съставено в Брюксел на 22 юли 2009 година.